Flemming Hansen (KF), 2000-10-25:
Endnu en gang skal vi diskutere lukkeloven.
Det er efterhånden et af Folketingets klassiske lovforslag, og jeg vil gerne indledningsvis medgive erhvervsministeren, at hun efter min opfattelse har haft en heldig hånd med dette lovforslag, idet der tages ligeligt hensyn til forbrugerne, de hundredtusindvis af medarbejdere inden for detailhandelen og de virksomheder, der opererer samme sted.
Hovedelementerne i lovforslaget er, at man ønsker at holde åbent fire søndage i løbet af 1 år og på et senere tidspunkt endnu fire søndage, at havnereglen skal afskaffes og endelig en regulering af de mindre supermarkeders omsætningsgrænser; det er sådan hovedtrækkene.
De konservative synspunkter i forhold til lukkeloven tror jeg jeg kan sige er ganske klare.
Det har naturligvis været en fordel for dem, der driver disse supermarkeder, men i allerhøjeste grad også for forbrugerne.
Nu omhandler ministerens forslag fire dage med søndagsåbent og senere yderligere fire, et synspunkt, som Det Konservative Folkeparti ikke kan støtte.
Vi har den opfattelse, at søndagen er en familiedag, som gerne må og bør være anderledes end de øvrige ugens dage, og vi mener endvidere, at ved at holde åbent om søndagen begrænser vi landsbyernes muligheder for at overleve, og det har jo for de fleste af Folketingets partier været et synspunkt, at man ønskede, at landsbymiljøet og landsbyerne skulle kunne overleve. Skulle der vise sig et flertal for, at de fire søndage kan gennemføres, vil vi ikke for nu at være helt ærlig stemme
imod lovforslaget af den grund, men det er mod vores ønske. Og jeg kan med sikkerhed sige, at bliver der åbnet for yderligere fire søndage, som lovforslaget tilsiger, så stemmer vi imod lovforslaget.
Vi mener endvidere, at det er meget vigtigt, at de fire søndage, hvis lovforslaget gennemføres, lægges på nøje fastlagte tidspunkter.
Disse kan vi forhandle om under udvalgsarbejdet, men ikke frit, da det giver mulighed for en glidebane, som vi ikke går ind for.
Havnereglen er vi enige om skal afskaffes, og vi vil stille ændringsforslag om, at det sker i løbet af færre år end de 7 år, og at kommunerne ikke får mulighed for at give dispensation, for også her vil der være stor mulighed for, at de intentioner, der ligger i ministerens fornuftige forslag, ikke opnås, hvis vi på nogen måde regionaliserer.
Regulering af omsætningsgrænserne for de mindre supermarkeder synes vi er fornuftig, men måske skulle den en anelse højere op, fru minister.
Det er ikke meget, jeg taler om, men en 2-3 mio. kr. højere op ville nok være fornuftigt, for der sker jo en udvikling hele tiden.
Må jeg også have lov at sige, at vi mener, den revision af lukkeloven, som ministeren lægger op til, er for tidlig.
Der bør først ske en revision af lukkeloven i løbet af 7-8 år, og spørgsmålet er, om der overhovedet skal være en revision.
Jeg må sige om lukkeloven, at det nye i den debat, der foregår, er, at Forbrugerrådet fuldstændig har ændret synspunkt og er enig i, at det er vigtigt, at man har nogle gode, faste regler for butikkernes åbningstider og lukketider.
Vi har med stor tilfredshed noteret, at Forbrugerrådet nu mener, at det er en garanti for en alsidig butiksstruktur. Jeg har forståelse for, at de store kæder og store virksomheder ikke deler ministerens opfattelse af dette lovforslag.
Og det bringer mig til at sige, at lukkeloven jo grundlæggende handler om tre forhold, og vi kan jo lige så godt være ærlige over for hinanden:
Det drejer sig for det første om markedsandele.
En fri lukkelov vil give de store virksomheder større markedsandele.
For det andet drejer det sig om alsidighed i butiksnettet.
Regeringens tilpassede forslag vil give større alsidighed i butiksnettet, end hvis vi ingen lukkelov har.
Og for det tredje handler det om detailhandelen som arbejdsplads.
Med dette tillempede lovforslag vil detailhandelen fortsat være en yderst attraktiv og spændende arbejdsplads.
Og jeg henleder Folketingets opmærksomhed på, at vi er et af de meget få lande i verden, der har en god uddannelse og overhovedet har en uddannelse for butiksassistenter.
Det har man hverken i Sverige, Norge eller Tyskland.
Det er værd at værne om herhjemme, og det vil forsvinde, hvis vi fuldstændig opgiver lukkeloven.
Vi vil gerne være færdige alle sammen.
Detailhandelen venter på det.
Og Det Konservative Folkeparti skal i hvert fald tilsige så hurtig en udvalgsbehandling, som det på nogen måde er forsvarligt.